CELEX: 32021D0857
Language: sk
Date: 2021-05-27 00:00:00
Title: Rozhodnutie Komisie (EÚ) 2021/857 z 27. mája 2021, ktorým sa mení rozhodnutie (EÚ, Euratom) 2021/625, pokiaľ ide o zahrnutie určitých investičných spoločností do kritérií oprávnenosti na členstvo v sieti primárnych dílerov Únie

28.5.2021   
               
               
                  SK
               
               
                  Úradný vestník Európskej únie
               
               
                  L 188/103
               
            
         ROZHODNUTIE KOMISIE (EÚ) 2021/857
         z 27. mája 2021,
         ktorým sa mení rozhodnutie (EÚ, Euratom) 2021/625, pokiaľ ide o zahrnutie určitých investičných spoločností do kritérií oprávnenosti na členstvo v sieti primárnych dílerov Únie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie (1),
         keďže:
         
                     (1)
                  
                  
                     O členstvo v európskych štátnych a nadnárodných sieťach primárnych dílerov môžu zvyčajne požiadať úverové inštitúcie, ktorým bolo udelené povolenie podľa smernice Európskeho parlamentu a Rady 2013/36/EÚ (2), a investičné spoločnosti, ktorým bolo udelené povolenie podľa smernice Európskeho parlamentu a Rady 2014/65/EÚ (3).
                  
               
                     (2)
                  
                  
                     V článku 4 písm. c) rozhodnutia Komisie (EÚ, Euratom) 2021/625 (4) sa ako jedno z kritérií oprávnenosti na členstvo v sieti primárnych dílerov Únie stanovuje členstvo úverových inštitúcií v európskej štátnej alebo nadnárodnej sieti primárnych dílerov. Investičné spoločnosti, ktoré majú povolenie vykonávať činnosti upisovania finančných nástrojov a/alebo umiestňovania finančných nástrojov na základe pevného záväzku podľa smernice 2014/65/EÚ, by vzhľadom na svoje skúsenosti získané vďaka členstvu v európskych štátnych alebo nadnárodných sieťach primárnych dílerov mali byť zároveň oprávnené na členstvo v sieti primárnych dílerov Únie. Tieto činnosti sú relevantné pre úlohy členov siete primárnych dílerov Únie, ktorí sa môžu zúčastňovať na aukciách na základe pevného záväzku a môžu pôsobiť ako vedúci manažéri pre syndikované transakcie zaväzujúci sa k upísaniu dlhových cenných papierov.
                  
               
                     (3)
                  
                  
                     Okrem toho by sa v súlade s novým regulačným rámcom uplatniteľným na investičné spoločnosti, najmä nariadením Európskeho parlamentu a Rady (EÚ) 2019/2033 (5), určité investičné spoločnosti vykonávajúce činnosti upisovania finančných nástrojov a/alebo umiestňovania finančných nástrojov na základe pevného záväzku podľa smernice 2014/65/EÚ mali od 26. júna 2021 považovať za úverové inštitúcie. Uvedené subjekty by sa však do uvedeného dátumu naďalej prechodne považovali za investičné spoločnosti, pokiaľ im bolo udelené povolenie ako úverovej inštitúcii podľa nového regulačného rámca.
                  
               
                     (4)
                  
                  
                     Rozhodnutie (EÚ, Euratom) 2021/625 by sa preto malo zodpovedajúcim spôsobom zmeniť.
                  
               
                     (5)
                  
                  
                     Vzhľadom na potrebu zostaviť prvý zoznam siete primárnych dílerov Únie, v súvislosti s ktorým už bola vyhlásená výzva na predkladanie žiadostí a prebieha výber, ako aj vzhľadom na prechodné obdobie podľa nového regulačného rámca a v záujme právnej istoty záujemcov o členstvo v sieti primárnych dílerov Únie by toto rozhodnutie malo nadobudnúť účinnosť čo najskôr a malo by sa uplatňovať retroaktívne odo dňa nadobudnutia účinnosti rozhodnutia (EÚ, Euratom) 2021/625,
                  
               PRIJALA TOTO ROZHODNUTIE:
         
            Článok 1
            Rozhodnutie (EÚ, Euratom) 2021/625 sa mení takto:
            
                        1.
                     
                     
                        Článok 2 sa mení takto:
                        
                                    a)
                                 
                                 
                                    Vkladá sa tento bod 3a:
                                    „‚investičná spoločnosť‘ je investičná spoločnosť v zmysle vymedzenia v článku 4 ods. 1 bode 1 smernice Európskeho parlamentu a Rady 2014/65/EÚ (*1)
                                    
                                    
                                       (*1)  Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).“"
                        
                                 
                              
                                    b)
                                 
                                 
                                    Bod 5 sa nahrádza takto:
                                    „‚členovia siete primárnych dílerov‘ sú akékoľvek úverové inštitúcie alebo investičné spoločnosti spĺňajúce kritériá oprávnenosti stanovené v článku 4 a zahrnuté do zoznamu uvedeného v článku 11;“.
                                 
                              
                  
                        2.
                     
                     
                        V článku 3 sa úvodná časť nahrádza takto:
                        „Sieť primárnych dílerov Únie (ďalej len ‚sieť primárnych dílerov‘) je skupina úverových inštitúcií a investičných spoločností uvedených v článku 4 písm. b) bode ii), ktoré sú oprávnené zúčastňovať sa na týchto činnostiach Komisie súvisiacich s vypožičiavaním si a riadením dlhu:“.
                     
                  
                        3.
                     
                     
                        Článok 4 sa mení takto:
                        
                                    a)
                                 
                                 
                                    Úvodná časť sa nahrádza takto:
                                    „Na členstvo v sieti primárnych dílerov sú oprávnené úverové inštitúcie a investičné spoločnosti, ktoré spĺňajú tieto kritériá:“.
                                 
                              
                                    b)
                                 
                                 
                                    Písmeno b) sa nahrádza takto:
                                    
                                                „b)
                                             
                                             
                                                sú pod dohľadom príslušného orgánu Únie a majú povolenie vykonávať činnosť niektorého z týchto subjektov:
                                                
                                                            i)
                                                         
                                                         
                                                            úverovej inštitúcie v súlade so smernicou Európskeho parlamentu a Rady 2013/36/EÚ (*2); alebo
                                                         
                                                      
                                                            ii)
                                                         
                                                         
                                                            investičnej spoločnosti, ktorá má povolenie vykonávať činnosť upisovania finančných nástrojov a/alebo umiestňovania finančných nástrojov na základe pevného záväzku v súlade so smernicou 2014/65/EÚ, a
                                                         
                                                      
                                          
                                       (*2)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).“"
                        
                                 
                              
                  
                        4.
                     
                     
                        V článku 5 sa písmeno e) bod iii) nahrádza takto:
                        
                                    „iii)
                                 
                                 
                                    každý primárny díler bezodkladne informuje Komisiu o každom konaní, ktoré proti nemu začal príslušný orgán členského štátu a ktoré sa týka činnosti, ktorú vykonáva primárny díler ako úverová inštitúcia alebo investičná spoločnosť uvedená v článku 4 písm. b) bode ii). Každý primárny díler oznámi Komisii každé opatrenie alebo rozhodnutie prijaté na základe týchto konaní;“.
                                 
                              
                  
                        5.
                     
                     
                        V článku 12 sa odsek 1 nahrádza takto:
                        
                           „1.   Úverové inštitúcie a investičné spoločnosti uvedené v článku 4 písm. b) bode ii), ktoré majú záujem o členstvo v sieti primárnych dílerov, predkladajú Komisii žiadosť tak, že vyplnia a predložia formulár žiadosti a pripojený kontrolný zoznam s kritériami prijatia, ktoré sú k dispozícii na webovom sídle Komisie.“
                        
                     
                  
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 17. apríla 2021.
         
         
            V Bruseli 27. mája 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 193, 30.7.2018, s. 1.
         
            (2)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).
         
            (3)  Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).
         
            (4)  Rozhodnutie Komisie (EÚ, Euratom) 2021/625 zo 14. apríla 2021 o zriadení siete primárnych dílerov a vymedzení kritérií oprávnenosti týkajúcich sa mandátov vedúceho manažéra a spolumanažéra pre syndikované transakcie na účely vypožičiavania si Komisiou v mene Únie a Európskeho spoločenstva pre atómovú energiu (Ú. v. EÚ L 131, 16.4.2021, s. 170).
         
            (5)  Nariadenie Európskeho parlamentu a Rady (EÚ) 2019/2033 z 27. novembra 2019 o prudenciálnych požiadavkách na investičné spoločnosti a o zmene nariadení (EÚ) č. 1093/2010, (EÚ) č. 575/2013, (EÚ) č. 600/2014 a (EÚ) č. 806/2014 (Ú. v. EÚ L 314, 5.12.2019, s. 1).